SKRIFTLIG FORESPØRGSEL E-2662/01

af Mario Borghezio (NI) til Rådet

(3. oktober 2001)

Om: Fare for attentater mod de europæiske institutioner

Ifølge autoritative britiske pressemeddelelser skulle en islamisk fundamentalistisk terroristenhed have planlagt et dødeligt attentat mod Europa-Parlamentet under plenarmødet i februar 2001 med giftgassen sarin.

Hvilke øjeblikkelige foranstaltninger agter Rådet at gennemføre for bedre at forberede de europæiske institutioners vagttjenester som er de fundamentalistiske terroristers internationale mål på det teknologiske angrebsniveau gennem efterretningsaktiviteter med det formål at forebygge og afværge terroristangreb, som også kan foretages med ikke-konventionelle våben?

Mener Rådet desuden, at det må opfordre regeringer i Den Europæiske Union til at koordinere deres efterretningstjenester, for at overvåge tilstedeværelsen af nuværende og fremtidige terroristnet på EU's territorium, der gør det muligt at kontrollere deres eventuelle støttepunkter, at afdække økonomiske og finansielle aktiviter og undersøge bankforbindelser, som disse organisationer har benyttet eller kan benytte?

Samlet svarpå skriftlige forespørgsler E-2650/01, E-2662/01 og E-2672/01

(12. februar 2002)

Det ærede parlamentsmedlems opmærksomhed henledes på konklusionerne/handlingsplanen, som Rådet (retlige og indre anliggender) vedtog på sin ekstraordinære samling den 20. september 2001, og konklusionerne fra Det Europæiske Råds møde den 21. september 2001, der indeholder talrige praktiske foranstaltninger til bekæmpelse og forebyggelse af terrorisme.

Koordinering af efterretningstjenesterne i Den Europæiske Unions medlemsstaters til bekæmpelse af terrorisme nævnes i ovennævnte, nyligt vedtagne tekster:

I handlingsplanen, der blev godkendt på Det Europæiske Råds ekstraordinære møde den 21. september 2001, hedder det i afsnit 2, punkt 3: Medlemsstaterne skal straks og systematisk dele alle nyttige oplysninger vedrørende terrorisme med Europol. Der skal snarest muligt oprettes et hold af antiterrorspecialister i Europol-regi

I den erklæring, der blev vedtaget af stats- og regeringscheferne på Det Europæiske Råds uformelle møde i Gent den 19. oktober 2001, anføres i punkt 2 nogle af de øjeblikkelige prioriteter: styrkelse af samarbejdet mellem de forskellige operative tjenester med ansvar for bekæmpelse af terrorisme: Europol, Eurojust, efterretningstjenesterne, politimyndighederne og de retlige myndigheder. For så vidt angår truslen om biologiske eller kemiske terroristangreb, understreger Gent-erklæringen i punkt 5: Myndighederne vil fortsat udvise stor agtpågivenhed og samarbejdet mellem efterretnings-, politi-, civilbeskyttelses- og sundhedstjenesterne vil blive styrket.

Rådet kan endvidere oplyse det ærede parlamentsmedlem om, at Europa-Kommissionen for nylig har forelagt et udkast til rammeafgørelse, der blandt andet har til formål at tilvejebringe en ensartet definition og kriminalisering af terrorisme i medlemsstaterne.

Ovennævnte rammeafgørelse er fremsendt til udtalelse i Europa-Parlamentet, og dens vedtagelse i Rådet haster meget i lyset af konklusionerne fra Det Europæiske Råds ekstraordinære møde den 21. september 2001.

På det praktiske plan skal hver enkelt EU-institution træffe sine egne foranstaltninger til at sikre, at dens egen sikkerhedstjeneste kan imødegå de nuværende trusler.